Ameenah Gurib-Fakim

**Ameenah Gurib-Fakim**, nada en Surinam o 17 de outubro de 1959, é unha química e política mauriciana, que foi presidenta da República entre o 5 de xuño de 2015 e o 23 de marzo de 2018.

## Traxectoria 
Medrou coa súa familia en Plaine Magnien e realizou os estudos primarios na escola de Saint-Patrice e os secundarios en Mahébourg Loreto. Os seus estudos universitarios fíxoos en Inglaterra, primeiro realizou un grao en química na Universidade de Surrey en 1983 e o doutoramento en química orgánica na Universidade de Exeter. En 1987 volveu ao seu país e traballou na Universidade de Mauricio, primeiro deu clases na facultade de agricultura e en 1991 pasou á facultade de ciencias. Entre 1987 e 1992 dirixiu a primeira investigación rexional para o inventario e estudo das plantas medicinais e aromáticas do océano Índico. Dende 2001 é catedrática de química orgánica na facultade de ciencias da Universidade de Mauricio. Foi decana da facultade de ciencias (2004-2006) e entre 2011 e 2015 foi directora do Centre for Phytotherapy Research (CEPHYR), un laboratorio privado. Autora dunha numerosa obra, tanto libros como artigos científicos, sobre química e en especial sobre conservación da biodiversidade e o desenvolvemento sustentable.

### Presidencia da República 
No ano 2014 o goberno chegou a un acordo político para elixir o presidente e o 29 de maio de 2015 conforme ese pacto o presidente Kailash Purryag renunciou. O 4 de xuño a Asemblea Nacional elixiu por unanimidade a, Ameenah Gurib-Fakim, a primeira presidenta mauriciana de pleno dereito, aínda que Monique Ohsan Bellepeau xa o fora antes de xeito interino.

En marzo de 2018 o xornal ''L'Express* publicou documentos bancarios que demostrarían que a presidenta utilizara para fins persoais ao longo de 2016  un cartón bancario remitido pola ONG Planet Earth Institute, do millonario angolano Álvaro Sobrinho. O 9 de marzo o primeiro ministro Pravind Jugnauth anunciou á prensa que a presidenta Gurib-Fakim renunciaría ás súas funcións pouco despois das celebracións do 50 aniversario da independencia do 12 de marzo e antes do comezo das sesións parlamentarias fixadas para o remate do mes. Así e todo, o 14 de marzo, a presidenta mauriciana anunciou que se mantería no posto, rexeitando todas as acusacións. Mais finalmente, presentou a súa renuncia o 17, con efecto o 23, asumindo o posto interinamente o vicepresidente Barlen Vyapoory.

## Obra 
* *Plantes médicinales de l'île Rodrigues : pharmacognosie, phytochimie et étude comparative des données ethnobotaniques avec celles des autres îles du sud ouest de l'océan Indien''. Coa asistencia de Joseph Guého e a participación de M.D. Sewraj e mais E. Dulloo. Ed. de l'Ocean Indien, 1994
* ''Plantes médicinales de Maurice: pharmacognosie, phytochimie et étude comparative des données ethnobotaniques avec celles des autres îles du Sud-Ouest de l'océan Indien''. Con Joseph Guého e a participación de M.D. Bissoondoyal. Ed. de l'Ocean Indien, 3 volumes: 1995-1997
* *Natural toxins and poisonous plants of Mauritius*. Con Joseph Guého e M. D. Bissoondoyal. Editions Le Printemps, 1999
**Mauritius through its medicinal plants : towards a better understanding of medicinal plants of the Indian Ocean Islands*. Editions Le Printemps, 2002 (Le Printemps publicou tamén versión en francés)
* *An Illustrated Guide to the Flora of Mauritius & the Indian Ocean Islands*. Caractere Ltée, 2003 (tamén existe versión en francés)
**Medicinal Plants of Mauritius and of the World*, 2007
*''Toutes les plantes qui soignent : Plantes d'hier, médicaments d'aujourd'hui*. Michel Laffont, 2008
**Mieux connaitre les Arbres et Arbrisseaux de Maurice et des Iles de l’Ocean Indien*, 2008
**Arbres du Monde'', 2013

## Notas